Saꞌ jun li kutan naq li Jesús yoo chixchꞌolobꞌankil li xyaalal chiruhebꞌ li tenamit wankebꞌ wibꞌ oxibꞌ laj fariseo saꞌ xyaanqebꞌ.
Ut wankebꞌ ajwiꞌ aj tzolol chaqꞌrabꞌ.
Keꞌchal chaq saꞌ ebꞌ li naꞌajej Galilea,
Judea ut Jerusalén.
Ut li Jesús yoo chixkꞌirtesinkilebꞌ li yaj rikꞌin xwankil li Dios.
Saꞌ li hoonal aꞌan keꞌwulak wibꞌ oxibꞌ li wiinq ut yookebꞌ chixkꞌambꞌal jun li wiinq sik li roq ut sik li ruqꞌ yokyo chiru li xwaribꞌ.
Ut teꞌraj roksinkil li wiinq wan wiꞌ li Jesús.
Abꞌanan keꞌril naq inkꞌaꞌ keꞌru chi ok saꞌ li kabꞌ xbꞌan li kꞌila tenamit.
Joꞌkan naq keꞌtaqeꞌ saꞌ xbꞌeen li kabꞌ.
Keꞌxte kaꞌchꞌin li xbꞌeen li kabꞌ ut aran keꞌxkubꞌsi li yaj chi yokyo saꞌ li xwaribꞌ.
Koxeꞌxkꞌe saꞌ xyihebꞌ li tenamit bꞌar wan wiꞌ li Jesús.
Kixkꞌe retal li Jesús naq ebꞌ li wiinq aꞌan keꞌxpaabꞌ naq naru tixkꞌirtesi li yaj.
Joꞌkan naq kixye re li yaj:
—At wiinq,
kuybꞌil sachbꞌil chik laamaak,
chan.
Ut ebꞌ laj fariseo ut ebꞌ laj tzolol chaqꞌrabꞌ keꞌok chixyebꞌal chi ribꞌilebꞌ ribꞌ:
—¿Ani li wiinq aꞌan naq naxjuntaqꞌeeta ribꞌ rikꞌin li Dios naq naxye chi joꞌkan?
¿Ma aꞌan ta bꞌiꞌ li Dios?
¿Ma maawaꞌ ta bꞌiꞌ kaꞌaj wiꞌ li Dios naru nakuyuk maak?
chankebꞌ.
Kixnaw li Jesús kꞌaꞌru yookebꞌ chixkꞌoxlankil.
Kichaqꞌok ut kixye rehebꞌ:
—¿Kꞌaꞌut naq yookex chixkꞌoxlankil chi joꞌkan?
¿Bꞌar wan li us tinye re li yaj re naq taakꞌutuunq cheeru naq wan inwankil?
¿Ma tinye re,
“kuybꞌil sachbꞌil laamaak” malaj ut tinye re,
“tatinkꞌirtesi”?
Laaꞌin tinkꞌut cheeru naq laaꞌin li Cristo li Kꞌajolbꞌej ut wan inwankil saꞌ ruchichꞌochꞌ chixkuybꞌal xsachbꞌal li maak,
chan rehebꞌ.
Tojoꞌnaq li Jesús kixye re li yaj,
—At wiinq,
laaꞌin tinye aawe,
waklin,
kꞌam laawaribꞌ ut ayu saꞌ laawochoch,
chan.
Ut saꞌ ajwiꞌ li hoonal aꞌan li wiinq li yaj naq kiwan kiwakli chiruhebꞌ chixjunilebꞌ li wankebꞌ aran.
Kixchap li xwaribꞌ ut yoo chixloqꞌoninkil li Dios naq koo saꞌ rochoch.
Ut chixjunilebꞌ li wankebꞌ aran sachsookebꞌ xchꞌool keꞌkana chirilbꞌal li kikꞌulman.
Keꞌxloqꞌoni li Dios ut yoo xkꞌaꞌuxebꞌ naq keꞌxye:
—Sachbꞌa chꞌoolej li xqil anaqwan,
chankebꞌ.